*****

ΚΑΝΟΝΙΣΜΟΣ (ΕΟΚ) αριθ. 3272/82 ΤΗΣ ΕΠΙΤΡΟΠΗΣ

της 6ης Δεκεμβρίου 1982

περί τροποποιήσεως του κανονισμού (ΕΟΚ) αριθ. 2237/77 περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

τον κανονισμό αριθ. 79/65/ΕΟΚ του Συμβουλίου της 15ης Ιουνίου 1965 περί ιδρύσεως ενός δικτύου γεωργικής λογιστικής πληροφορήσεως επί των εισοδημάτων και της οικονομίας των γεωργικών εκμεταλλεύσεων μέσα στην Ευρωπαϊκή Οικονομική Κοινότητα (1), όπως τροποποιήθηκε τελευταία από τον κανονισμό (ΕΟΚ) αριθ. 2143/81 (2), και ιδίως το άρθρο 7,

Εκτιμώντας:

ότι ο κανονισμός (ΕΟΚ) αριθ. 2237/77 της Επιτροπής (3) καθόρισε το περιεχόμενο του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις·

ότι τα στοιχεία που συλλέγονται στα πλαίσια του δελτίου εκμεταλλεύσεως πρέπει να αντιστοιχούν στους ορισμούς που υπάρχουν στην κοινοτική ρύθμιση, ιδιαίτερα όσον αφορά τους ορισμούς που αναφέρονται στην οδηγία 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές (4)·

ότι συντρέχει λόγος να αποφευχθούν τροποποιήσεις όσον αφορά τη διάρθρωση του δελτίου εκμεταλλεύσεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Κοινοτικής Επιτροπής του Δικτύου Γεωργικής Λογιστικής Πληροφορήσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ορισμοί και οι οδηγίες που αναφέρονται στο δελτίο εκμεταλλεύσεως και περιλαμβάνονται στον τίτλο 6 «Μειονεκτική περιοχή» του παραρτήματος ΙΙ, κεφάλαιο ΙΙ, μέρος Α του κανονισμού (ΕΟΚ) αριθ. 2237/77 αντικαθίστανται από το ακόλουθο κείμενο:

«6. Μειονεκτική περιοχή

Αναφέρεται αν το μεγαλύτερο τμήμα της γεωργικής έκτασης της εκμεταλλεύσεως βρίσκεται ή όχι στην περιοχή που αποτελεί το αντικείμενο της οδηγίας 75/268/ΕΟΚ του Συμβουλίου περί της ορεινής γεωργίας σε ορισμένες μειονεκτικές περιοχές (1).

1 = το μεγαλύτερο τμήμα της γεωργικής έκτασης της εκμεταλλεύσεως δεν βρίσκεται μέσα στις εν λόγω περιοχές,

2 = το μεγαλύτερο τμήμα της γεωργικής έκτασης της εκμεταλλεύσεως βρίσκεται στις μειονεκτικές περιοχές κατά την έννοια του άρθρου 3 παράγραφοι 4 και 5 της οδηγίας 75/268/ΕΟΚ,

3 = το μεγαλύτερο τμήμα της γεωργικής έκτασης της εκμεταλλεύσεως βρίσκεται στις ορεινές περιοχές κατά την έννοια του άρθρου 3 παράγραφος 3 της οδηγίας 75/268/ΕΟΚ,

4 = αναφέρεται ο κώδικας 4 στα Κράτη μέλη όπου οι εν λόγω περιοχές είναι τόσο πολλές και τόσο μικρών διαστάσεων ώστε η πληροφόρηση δεν είναι τόσο σημαντική.

(1) ΕΕ αριθ. L 128 της 19. 5. 1975, σ. 1.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από το λογιστικό έτος 1983/84.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 6 Δεκεμβρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 109 της 23. 6. 1965, σ. 1859/65.

(2) ΕΕ αριθ. L 210 της 30. 7. 1981, σ. 1.

(3) ΕΕ αριθ. L 263 της 17. 10. 1977, σ. 1.

(4) ΕΕ αριθ. L 128 της 19. 5. 1975, σ. 1.